Wiɖiyi sɩɖaa feŋ nɛ patasɩ wezuu caɣʋ na?
Pɩkɛ ña ŋcosuu se . . .
ɛɛɛ?
aayɩ?
pɩtɩla?
NDƲ BIBL YƆƆDƲƲ YƆ
“Ɛyaa kʋtʋʋzaa nɛ kɩtɩtʋʋzɩŋ mba pasɩba yɔ, pɔkɔŋ fem.”—Tʋma 24:15, L’Alliance Biblique du Togo.
ƐZƖMA TƆM TƲNƐ TƖPƖZƖƔ NƐ PƖWAZƖ-Ŋ?
Ñɛ-ɛyʋ kʋsɔɔlʋ nɔɔyʋ ɛsɩba yɔ, kɩhɛzɩɣ ña-laŋɩyɛ.—2 Kɔrɛntɩ 1:3, 4.
Sɩm ɛɛtasɩɣ-ŋ sɔɔndʋ kpaʋ.—Ebree 2:15.
Pɩhaɣ-ŋ lidaʋ se ña nɛ ñɛ-ɛyaa kʋsɔɔlaa mba pasɩba yɔ, ɩɖaɣnɩɣ katʋʋ wiɖiyi.—Yohanɛɛsɩ 5:28, 29.
ÐƖPƖZƖƔ NƐ ÐITISI SE BIBL TƆM KƐ TOOVENIM NA?
Ɛɛɛ, ɖɩyɔɔdɩ lɩmaɣza naadozo ɖeke tɔm:
Ɛsɔ lɩzɩnɩ wezuu. Bibl tɔŋ se Yehowa Ɛsɔ “cɔlɔ wezuu hiɖe wɛɛ.” (Keɣa 36:9; Tʋma 17:24, 25) Weyi ɛha pɩtɩŋa wezuu yɔ, pɩtʋʋ fɛyɩ se pʋdʋ ɛnʋ ɛpɩzɩɣ nɛ ɛɖaɣnɩ wezuu haʋ weyi ɛsɩba yɔ.
Ɛsɔ kaafezi ɛyaa nɛ pɩɖɛɛ. Bibl yɔɔdʋʋ ɛyaa fezuu lutozo tɔm; Ɛsɔ kaayeba nɛ piya evelisi, ɛzʋtʋyaa, abalaa nɛ halaa nabɛyɛ ɖaɣnɩ hiɣu wezuu nɛ pacaɣ tɛtʋ yɔɔ. Pa-taa nabɛyɛ kaasɩba nɛ pɩla pazɩ yem lɛ, pefezi-wɛ; ɛlɛ pa-taa lɛlʋ lɛ, ɛlabɩ kɩyakɩŋ naanza pɩlaʋ taa pʋcɔ nɛ pefezi-i!—Yohanɛɛsɩ 11:39-44.
Ɛsɔ sɔɔlaa kpem se ɛɖaɣnɩ labʋ mbʋ. Yehowa paɖɩɣ sɩm; pɩkɛ e-koyindu. (1 Kɔrɛntɩ 15:26) ‘Ɛñɩnɩɣ’ yaa ‘piselitiɣ-i’ se ɛwa koyindu ɛnʋ nɛ ɛtɩŋnɩ sɩɖaa fezuu yɔɔ nɛ ɛmʋʋzɩ sɩm. Piselitiɣ-i siŋŋ se efezi ɛyaa mba ɛwɛɛ nɛ ɛtɔzʋʋ pɔ-yɔɔ yɔ nɛ paɖaɣnɩ caɣʋ wezuu tɛtʋ yɔɔ.—Yɔb 14:14, 15.
MAƔZƖ TƆM TƲNƐ TƖ-YƆƆ
Ɛbɛ yɔ ɖɩkpadɩyɩɣ nɛ ɖɩsɩkɩ?
Bibl cosuu tɔm ndʋ tɩ-yɔɔ KIÐE TƐƐ TƆM 3:17-19 nɛ ROMA 5:12 taa.